b'\n_START_ARTICLE_\nAnat\xc3\xb2lia\n_START_SECTION_\nGeografia\n_START_PARAGRAPH_\nLa pen\xc3\xadnsula d\'Anat\xc3\xb2lia limita al nord amb el mar Negre, el mar Mediterrani al sud, el mar Egeu (un bra\xc3\xa7 del Mediterrani) a l\'oest, i la resta del continent asi\xc3\xa0tic a l\'est._NEWLINE_El terreny d\'Anat\xc3\xb2lia \xc3\xa9s geogr\xc3\xa0ficament complex. Un mass\xc3\xads central compost per zones elevades i d\'altres d\'enfonsades, cobert per dip\xc3\xb2sits recents i donant l\'aparen\xc3\xa7a d\'un altipl\xc3\xa0 de terreny aspre, es troba entre dues serralades plegades que convergeixen cap a l\'est. La zones de terres baixes es redueixen a unes franges costaneres estretes al llarg del mar Negre i costes del mar Mediterrani. \xc3\x89s rara la zona de terres planes o suaument inclinades, confinades als deltes del riu de Kizil, les planes costaneres de \xc3\x87ukurova, i les valls del riu Gediz i del riu B\xc3\xbcy\xc3\xbck Menderes, i algunes planes altes interiors, principalment al voltant de Tuz G\xc3\xb6l\xc3\xbc (el llac de Sal) i Konya Ovasi (la cubeta de Konya).\n_START_SECTION_\nOrigen i antiguitat\n_START_PARAGRAPH_\nAnat\xc3\xb2lia ha vist desenvolupar diverses cultures des de la prehist\xc3\xb2ria. Entre els jaciments del neol\xc3\xadtic, destaquen \xc3\x87atal H\xc3\xbcy\xc3\xbck, \xc3\x87ay\xc3\xb6n\xc3\xbc, Nevali \xc3\x87ori, Hacilar, G\xc3\xb6bekli Tepe i Mersin. L\'ocupaci\xc3\xb3 del jaciment m\xc3\xadtic de Troia, a l\'oest d\'Anat\xc3\xb2lia, tamb\xc3\xa9 es va iniciar durant el neol\xc3\xadtic._NEWLINE_Entre les civilitzacions i els pobles que es van assentar o van conquerir Anat\xc3\xb2lia cal esmentar: els hittites, els frigis, els cimeris, els perses, els g\xc3\xa0lates, els celtes, els grecs, els romans, els armenis, els gots, l\'Imperi Rom\xc3\xa0 d\'Orient i l\'Imperi Otom\xc3\xa0._NEWLINE_En aquesta pen\xc3\xadnsula va oc\xc3\xb3rrer la Guerra de Troia, en la qual, segons la llegenda, una uni\xc3\xb3 de grecs dirigits per Agam\xc3\xa8mnon va v\xc3\xa8ncer els troians dirigits per H\xc3\xa8ctor._NEWLINE_L\'est d\'Anat\xc3\xb2lia cont\xc3\xa9 les m\xc3\xa9s antigues estructures monumentals del m\xc3\xb3n. Per exemple, les estructures monumentals de G\xc3\xb6bekli Tepe van ser constru\xc3\xafdes per ca\xc3\xa7adors i recol\xc2\xb7lectors mil anys abans del desenvolupament de l\'agricultura. Aquesta part d\'Anat\xc3\xb2lia \xc3\xa9s una regi\xc3\xb3 del cor de la revoluci\xc3\xb3 neol\xc3\xadtica, una de les primeres \xc3\xa0rees en qu\xc3\xa8 els humans van domesticar plantes i animals. Llocs neol\xc3\xadtics com \xc3\x87atalh\xc3\xb6y\xc3\xbck, \xc3\x87ay\xc3\xb6n\xc3\xbc, Nevali \xc3\x87ori i Hacilar representen part dels pobles agricultors m\xc3\xa9s antics del m\xc3\xb3n coneguts. Els primers registres hist\xc3\xb2rics d\'Anat\xc3\xb2lia s\xc3\xb3n de l\'Imperi accadi amb Sargon al segle\xc2\xa0xxiv\xc2\xa0aC. La regi\xc3\xb3 era famosa per l\'exportaci\xc3\xb3 de diverses mat\xc3\xa8ries primeres. L\'Imperi assiri va comerciar amb aquests recursos, especialment amb plata. Un dels registres cune\xc3\xafformes assiris trobats a Anat\xc3\xb2lia, a Kanesh, utilitza un avan\xc3\xa7at sistema de c\xc3\xa0lculs comercials._NEWLINE_A difer\xc3\xa8ncia dels accadis i els assiris, les possessions a Anat\xc3\xb2lia van ser perif\xc3\xa8riques respecte a les seves terres centrals a Mesopot\xc3\xa0mia; els hittites es van centrar a Hattusa, al nord-oest d\'Anat\xc3\xb2lia central. Ells van ser els parlants d\'una llengua indoeuropea coneguda com la "llengua de Nesa". Originaris de Nesa, van conquerir Hattusa al segle\xc2\xa0xviii\xc2\xa0aC, imposant-se en una poblaci\xc3\xb3 de parla hurrita. Durant l\'edat del bronze, van crear un imperi, l\'Imperi hittita, que va assolir el seu apogeu al segle\xc2\xa0xiv\xc2\xa0aC. L\'imperi abastava gran part d\'Anat\xc3\xb2lia, el nord-oest de S\xc3\xadria i Mesopot\xc3\xa0mia superior. Despr\xc3\xa9s del 1180 aC, l\'imperi es va desintegrar en diversos estats independents "neohittites". L\'antiga Anat\xc3\xb2lia \xc3\xa9s subdividida pels estudiosos moderns en diverses regions com L\xc3\xaddia, L\xc3\xadcia, C\xc3\xa0ria, Misia, Bit\xc3\xadnia, Fr\xc3\xadgia, Gal\xc3\xa0cia, Lica\xc3\xb2nia, Pis\xc3\xaddia, Paflagonia, Cil\xc3\xadcia i Capad\xc3\xb2cia._NEWLINE_A partir del col\xc2\xb7lapse del final de l\'edat del bronze, la costa occidental d\'Anat\xc3\xb2lia va ser poblada per grecs j\xc3\xb2nics. Durant diversos segles, nombroses ciutats estat gregues es van establir a les costes d\'Anat\xc3\xb2lia. Els grecs van iniciar la filosofia occidental a la costa occidental d\'Anat\xc3\xb2lia (la filosofia presocr\xc3\xa0tica). Al segle\xc2\xa0vi\xc2\xa0aC, la major part d\'Anat\xc3\xb2lia va ser conquerida per l\'Imperi aquem\xc3\xa8nida. Al segle\xc2\xa0iv\xc2\xa0aC, Alexandre el Gran va conquerir la pen\xc3\xadnsula. Despr\xc3\xa9s de la seva mort i la dissoluci\xc3\xb3 del seu imperi, Anat\xc3\xb2lia va quedar governada per una s\xc3\xa8rie de regnes hel\xc2\xb7len\xc3\xadstics. Dos-cents anys m\xc3\xa9s tard, l\'oest i el centre d\'Anat\xc3\xb2lia va estar sota control rom\xc3\xa0, per\xc3\xb2 va continuar sent fortament influenciada per la cultura hel\xc2\xb7l\xc3\xa8nica. Al segle\xc2\xa0i\xc2\xa0aC, els armenis van establir-hi el regne armeni de Tigran, que va regnar gran part de l\'est d\'Anat\xc3\xb2lia entre el mar Caspi, el mar Negre i el mar Mediterrani._NEWLINE_Anat\xc3\xb2lia \xc3\xa9s coneguda com el bressol de la moneda com a mitj\xc3\xa0 de canvi (en algun moment del segle\xc2\xa0xvii\xc2\xa0aC), que va florir durant les \xc3\xa8poques grega i romana.\n_START_SECTION_\nPer\xc3\xadodes medieval i renaixentista\n_START_PARAGRAPH_\nDespr\xc3\xa9s de la divisi\xc3\xb3 de l\'Imperi rom\xc3\xa0, Anat\xc3\xb2lia va esdevenir part de l\'Imperi rom\xc3\xa0 oriental, o Imperi Rom\xc3\xa0 d\'Orient. El control bizant\xc3\xad va ser desafiat per les incursions \xc3\xa0rabs des del segle VII, per\xc3\xb2 al segle\xc2\xa0ix i X en un ressorgiment de l\'Imperi Bizant\xc3\xad, aquest recuper\xc3\xa0 els seus territoris perduts i, fins i tot, es va expandir m\xc3\xa9s enll\xc3\xa0 de les seves fronteres tradicionals, a Arm\xc3\xa8nia i S\xc3\xadria. Despr\xc3\xa9s de la Batalla de Manazkert, el 1071, els turcs selj\xc3\xbacides van avan\xc3\xa7ar a trav\xc3\xa9s d\'Anat\xc3\xb2lia, i qued\xc3\xa0 gaireb\xc3\xa9 conquerida el 1080._NEWLINE_La llengua turca i la religi\xc3\xb3 isl\xc3\xa0mica es van introduir gradualment com a resultat de la conquesta selj\xc3\xbacida. Aquest per\xc3\xadode va marcar el comen\xc3\xa7ament de la lenta transici\xc3\xb3 d\'Anat\xc3\xb2lia de majoria cristiana i de parla grega, a ser de majoria musulmana i de parla turca. Al segle seg\xc3\xbcent, els bizantins van aconseguir reafirmar el seu control a l\'oest i el nord d\'Anat\xc3\xb2lia. El control d\'Anat\xc3\xb2lia es va dividir entre l\'Imperi Bizant\xc3\xad i el Soldanat selj\xc3\xbacida de Rum, amb els territoris bizantins reduint-se gradualment._NEWLINE_El 1255, els mongols es van estendre pel centre i per l\'est d\'Anat\xc3\xb2lia, i hi romandrien fins al 1335. La guarnici\xc3\xb3 de l\'Iljanat es va estacionar a prop d\'Ankara._NEWLINE_A finals del segle\xc2\xa0xiv, la major part d\'Anat\xc3\xb2lia va estar controlada pels beylicats d\'Anat\xc3\xb2lia. Els beyliks turcmans estaven sota el control dels mongols, almenys nominalment, durant la decad\xc3\xa8ncia dels soldans selj\xc3\xbacides. Els beyliks no van encunyar monedes amb els noms dels seus propis l\xc3\xadders mentre van romandre sota la sobirania de l\'Iljanat. Osman va ser el primer governant turc que va encunyar monedes amb el seu nom el 1320, amb la inscripci\xc3\xb3 "encunyada pel fill d\'Osman d\'Ertugul". At\xc3\xa8s que, en la pr\xc3\xa0ctica, l\'encunyaci\xc3\xb3 de monedes era una prerrogativa concedida en els territoris isl\xc3\xa0mics nom\xc3\xa9s per als sobirans, es pot considerar que Osman es va independitzar dels mongols. Despr\xc3\xa9s de la caiguda de l\'Il-khanat, entorn del 1335-1353, el llegat de l\'Imperi mongol a la regi\xc3\xb3 va ser la dinastia uigur Eretna, que va ser enderrocada per Kadi Burhan al-Din el 1381. Entre els turcmans l\xc3\xadders dels otomans va sorgir un gran poder al voltant d\'Osman i el seu fill Orhan I. Esmirna va ser conquerida el 1330, i l\'\xc3\xbaltima possessi\xc3\xb3 bizantina, Filad\xc3\xa8lfia (l\'actual Alasehir), va caure el 1390. Els beyliks d\'Anat\xc3\xb2lia van ser, al seu torn, absorbits per l\'augment de l\'Imperi otom\xc3\xa0 al segle XV. Els otomans van completar la conquesta de la pen\xc3\xadnsula el 1517 amb la presa d\'Halicarn\xc3\xa0s (Bodrum) dels Cavallers de Sant Joan (hospitalers).\n_START_SECTION_\n\xc3\x88poca contempor\xc3\xa0nia\n_START_PARAGRAPH_\nAmb el comen\xc3\xa7ament de la lenta decad\xc3\xa8ncia de l\'Imperi otom\xc3\xa0 al segle\xc2\xa0xix, i com a resultat de les pol\xc3\xadtiques expansionistes de la Imperi rus al Caucas, moltes de les nacions musulmanes i els grups en aquesta regi\xc3\xb3, principalment circassians, t\xc3\xa0rtars, \xc3\xa0zeris, lezgis, txetxens, i diversos grups turcs, van abandonar les seves terres ancestrals i es van establir a Anat\xc3\xb2lia. A mesura que l\'Imperi otom\xc3\xa0 continuava fragmentant-se durant la Guerra dels Balcans, gran part de la poblaci\xc3\xb3 no cristiana de les seves antigues possessions, sobretot els musulmans dels Balcans, van acudir en massa a Anat\xc3\xb2lia i van ser reubicats en diferents llocs, sobretot als antics pobles cristians al llarg d\'Anat\xc3\xb2lia._NEWLINE_Anat\xc3\xb2lia es va mantenir multi\xc3\xa8tnica fins a principis del segle\xc2\xa0xx. Durant la Primera Guerra Mundial, el genocidi armeni, el genocidi grec (especialment al Ponto), i el genocidi assiri van eliminar gaireb\xc3\xa9 totalment les poblacions arm\xc3\xa8nia i ass\xc3\xadria d\'Anat\xc3\xb2lia, aix\xc3\xad com una gran part de la seva poblaci\xc3\xb3 \xc3\xa8tnica grega. Despr\xc3\xa9s de la Guerra grecoturca (1919-1922), tots els grups \xc3\xa8tnics grecs restants a Anat\xc3\xb2lia van ser expulsats durant l\'intercanvi de poblaci\xc3\xb3 entre Gr\xc3\xa8cia i Turquia, el 1923. Durant la fundaci\xc3\xb3 de la Rep\xc3\xbablica de Turquia, el 1923, Anat\xc3\xb2lia va esdevenir turca, i eren els seus habitants, principalment turcs i kurds.'